CELEX: 32021D1180
Language: lv
Date: 2021-07-13 00:00:00
Title: Padomes Lēmums (ES) 2021/1180 (2021. gada 13. jūlijs) par nostāju, kas Eiropas Savienības vārdā jāieņem Vienošanās par oficiāli atbalstītiem eksporta kredītiem dalībnieku rakstiskajā procedūrā attiecībā uz to, lai pieņemtu lēmumu grozīt Vienošanās noteikumus par tirgus procentu bāzes likmēm

19.7.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 256/97
               
            
         PADOMES LĒMUMS (ES) 2021/1180
         (2021. gada 13. jūlijs)
         par nostāju, kas Eiropas Savienības vārdā jāieņem Vienošanās par oficiāli atbalstītiem eksporta kredītiem dalībnieku rakstiskajā procedūrā attiecībā uz to, lai pieņemtu lēmumu grozīt Vienošanās noteikumus par tirgus procentu bāzes likmēm
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar tā 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Pamatnostādnes, ko ietver Vienošanās par oficiāli atbalstītiem eksporta kredītiem (“vienošanās”) un kas izstrādātas Ekonomiskās sadarbības un attīstības organizācijas ietvaros, ir piemērojamas Savienībā, kā to paredz Eiropas Parlamenta un Padomes Regula (ES) Nr. 1233/2011 (1).
                  
               
                     (2)
                  
                  
                     Ievērojot vienošanās 63. pantu, vienošanās dalībniekiem (“dalībnieki”) būtu periodiski jāpārskata tirgus procentu bāzes likmju (CIRR) noteikšanas sistēma, lai nodrošinātu, ka paziņotās likmes atspoguļo tābrīža tirgus apstākļus un atbilst izmantojamo likmju noteikšanas pamatmērķiem. Šādām pārskatīšanām būtu jāattiecas arī uz uzcenojumu, kas jāpieskaita, piemērojot minētās likmes.
                  
               
                     (3)
                  
                  
                     Dalībniekiem ir rakstiskā procedūrā jāpieņem lēmums par paredzēto lēmumu grozīt noteikumus par CIRR, kas izklāstīti Vienošanās XVI pielikumā.
                  
               
                     (4)
                  
                  
                     Paredzētajam lēmumam grozīt CIRR noteikumus būtu jānodrošina lielāka politikas saskaņotība, kā arī jāsaskaņo aizdošanas prakse, tādējādi uzlabojot līdzvērtīgus konkurences apstākļus dalībniekiem. Turklāt tam būtu jātuvina oficiāli atbalstītajos eksporta kredītu darījumos piedāvātās fiksētās procentu likmes tirgus likmēm un jānodrošina, ka minētās fiksētās procentu likmes ir labāk pielāgotas noteikumiem, kas tiek piedāvāti privātajā finanšu tirgū. Divu gadu ilgam pārejas periodam būtu jādod eksporta kredīta aģentūrām laiks jauno pamatnostādņu pieņemšanai un paziņošanai.
                  
               
                     (5)
                  
                  
                     Ir lietderīgi noteikt nostāju, kas Savienības vārdā ir jāieņem attiecībā uz lēmumu, kurš dalībniekiem jāpieņem rakstiskajā procedūrā, jo paredzētais lēmums grozīt CIRR noteikumus būs saistošs Savienībai un var būtiski ietekmēt Savienības tiesību aktu saturu, kā paredzēts Regulas (ES) Nr. 1233/2011 2. pantā,
                  
               IR PIEŅĒMUSI ŠO LĒMUMU.
         
            1. pants
            Nostājas, kas Savienības vārdā ir jāieņem Vienošanās par oficiāli atbalstītiem eksporta kredītiem dalībnieku rakstiskajā procedūrā attiecībā uz to, lai pieņemtu lēmumu grozīt noteikumus par tirgus procentu bāzes likmēm, pamatā ir Vienošanās dalībnieku lēmuma projekts (2).
         
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2021. gada 13. jūlijā
            
               
                  Padomes vārdā –
               
               
                  priekšsēdētājs
               
               A. ŠIRCELJ
            
         
         
            (1)  Eiropas Parlamenta un Padomes Regula (ES) Nr. 1233/2011 (2011. gada 16. novembris) par dažu pamatnostādņu piemērošanu oficiāli atbalstītu eksporta kredītu jomā un ar ko atceļ Padomes Lēmumus 2001/76/EK un 2001/77/EK (OV L 326, 8.12.2011., 45. lpp.).
         
            (2)  Skatīt dokumentu ST 10046/21 http://register.consilium.europa.eu.